“การบินไทย” เสิร์ฟเมนูพิเศษ “THAI Catering Chef’s Signature Meal Box”
"การบินไทย" เสิร์ฟเมนูพิเศษ “THAI Catering Chef’s Signature Meal Box”
25 เม.ย. 2563

นางวรางคณา ลือโรจน์วงศ์ กรรมการผู้จัดการฝ่ายครัวการบิน บริษัท การบินไทย จำกัด (มหาชน) หรือ THAI เปิดเผยว่า ตามที่มีกระแสตอบรับเป็นอย่างดีกับ Meal Box Set ในแคมเปญอิ่ม อร่อย อยู่บ้าน ฝ่ายครัวการบิน จึงได้จัด Meal Box Set พรีเมียมเมนูพิเศษ “THAI Catering Chef’s Signature Meal Box” ที่สร้างสรรค์โดยเชฟชาวไทยและชาวต่างประเทศจากครัวการบินไทย สำหรับให้ลูกค้าเลือกสั่งซื้อล่วงหน้าแล้วมารับด้วยตนเองที่ร้าน Puff&amp;Pie หรือ เลือกใช้บริการเดลิเวอรี่ ซึ่งแต่ละเมนูได้คงเอกลักษณ์ดั้งเดิมของอาหารแต่ละชาติ ปรุงจากวัตถุดิบพรีเมียมที่สด สะอาด ปลอดภัยผ่านกระบวนการผลิตที่ได้มาตรฐานสากล
โดยมีทั้งเมนูอาหารและเค้กให้เลือกรับประทาน อาทิ ข้าวหน้าปลาไหล (Unagi Kabayaki Box) โดยเชฟจุน อูเอะนิชิ ชาวญี่ปุ่น เลือกใช้ปลาไหลญี่ปุ่น และข้าวญี่ปุ่นพันธุ์ Koshihikari (ซึ่งมีความหมายว่าส่องประกาย) มีกลิ่นหอมอ่อนๆ รสชาติออกหวาน นุ่มอร่อย เสิร์ฟพร้อมปลาหิมะโปรตีนสูง ข้าวหอมนิลเสิร์ฟพร้อมกุ้งลายเสือคั่วเกลือ โดย เชฟปรัชญา ธรรมานุกูล เลือกใช้กุ้งลายเสือเนื้อแน่นคัดพิเศษ ซึ่งเป็นโปรตีนชั้นดี นำมาคั่วกับกระเทียมและพริกแห้งบางช้าง เสิร์ฟพร้อมข้าวหอมมะลิผสมข้าวหอมนิล และผักสี่สี จากโครงการหลวง
ขณะที่ซี่โครงแกะแทนดอรี จากเชฟกาเจนเดอร์ ปันเด ชาวอินเดีย ใช้วัตถุดิบหลักคือ Premium Imported Lamb Chop เสิร์ฟพร้อมข้าวบาสมาติผสมยี่หร่าที่อุดมไปด้วยธาตุเหล็ก มีสารต้านอนุมูลอิสระ อาหารราคาเริ่มต้นเซตละ 250 บาท และปิดท้ายด้วย Summer Cake แสนอร่อย 3 สไตล์ โดยเพรสตี้เชฟโทมัส เลอ ก๊อฟ ชาวฝรั่งเศส ซึ่งหมาะสำหรับแช่เย็นไว้รับประทานในช่วงหน้าร้อนนี้ มูสเค้กเนื้อนุ่ม มีส่วนผสมจากมะพร้าวของอำเภอบ้านแพ้ว จังหวัดสมุทรสาคร นำมาผสมผสานกับช็อกโกแลตจากสวิตเซอร์แลนด์ เค้กราคาเริ่มต้นกล่องละ 90 บาท
สำหรับผู้ที่สนใจสามารถสังซื้อล่วงหน้าอย่างน้อย 1 วัน ได้ที่ โทร. 0-2356-1666 และ 0-2592-1027-8 หรือ  LINE : ongroundsales ; http://lin.ee/w7TtUKN ตั้งแต่เวลา 08.00-13.00 น. ทุกวัน โดยสามารถเลือกใช้บริการเดลิเวอรี่ หรือ มารับด้วยตนเองที่ร้าน Puff&amp;Pie สาขาสำนักงานใหญ่ การบินไทย สาขาอาคารศูนย์ปฏิบัติการ การบินไทย (OPC)ท่าอากาศยานสุวรรณภูมิ ในวันจันทร์-ศุกร์ หรือ สาขาอาคารรักคุณเท่าฟ้า การบินไทย ดอนเมือง ทุกวัน




